Nuuskommentaar: Mag die Springbok vlieg of nie?Een van die prente wat verlede jaar na die Springbokke se nederlaag teen Japan op Twitter gedeel is. Talle mediaberigte dat die ANC opnuut teen die Springbok-embleem losgetrek het, het talle rugbyliefhebbers ontstel. Later het die ANC, by monde van sy woordvoerder, Zizi Kodwa, egter gesê die LP wat in die portefeuljekomitee oor sport die aanval op die Springbok-embleem van stapel gestuur het, Strike Ralegoma, het nie die ANC se amptelike standpunt gestel nie. Die ANC het hom dus ook van Ralegoma se stellings gedistansieer. Dit laat natuurlik die vraag oor hoeveel keer die Springbok nog onder skoot gaan kom, hetsy amptelik of persoonlik. Die eintlike vraag handel oor die vraag oor tot watter mate regeringsinmenging in sport aanvaarbaar kan wees. Die meeste sportkodes, soos Fifa en die Internasionale Olimpiese Komitee, verbied regeringsinmenging. Verskeie lande is ook al uit Fifa geskop weens regeringsinmenging in sokker, waaronder Griekeland, Kenia en Iran, en is eers hertoegelaat nadat die regerings onderneem het om hul neuse uit sokkersake te hou. Selfs Brasilië en Nigerië moes mooi broodjies bak om nie geskors te word nie. Die ANC het egter ’n probleem en streef ’n vorm van absolutisme na waar feitlik alle lewensfere as ’n soort “onderdeel” van die staat beskou word. Sport is een, en ook die kerke word gereeld daarmee “belas” om die land se moraliteitsprobleem in orde te kry. Ralegoma het egter ook die Springbok-embleem as teken van ’n gebrek aan transformasie beskou. En hierdeur is die probleem verdiep. Dit is baie moeilik om nou ’n ander beskouing te hê as dat transformasie, in die hande van die ANC, niks anders as ’n rasgedrewe kwotameganisme is nie. Hoewel, in hierdie geval is Saru ook voor stok gekry oor die wesenlike afwesigheid van vroue in die topbestuur. Maar normaalweg is transformasie alles oor kleur, en hieroor het die ANC-lede in die portefeuljekomitee hul monde goed uitgespoel. Dit ten spyte daarvan dat feitlik alle sportkodes, rugby ingesluit, alle vorme van rassisme verbied. Soos sake in die land staan, is dit eintlik skreiend dat soveel gewag gemaak word oor sporttransformasie en -embleme (veral in ag genome dat die regering nie naastenby genoeg doen om uiters noodsaaklike sportgeriewe by agtergeblewe skole te skep nie). Volgens ’n verslag van Numbeo wat pas uitgereik is, is Suid-Afrika die derde gevaarlikste land ter wêreld. Van die groot stede tel ook onder die gevaarlikstes ter wêreld. Tydens ’n plaasaanval in KwaZulu-Natal waartydens twee mans doodgeskiet en ’n derde gewond is, was daar nie minder nie as 12 plaasaanvallers (lees meer hier). Die landwye droogte begin aan elke landsburger se sak pluk, terwyl baie boere wat dit wel finansieel gaan oorleef, dekades gaan neem om te herstel. Wat is nou die belangrikste vir die land? Om die Springbok te slag of om van pres. Jacob Zuma ontslae te raak? ’n Bietjie meer geesdrif oor waar dit saak maak, sal vertroue skep. Om segmente van die bevolking deur kulturele imperialisme te vervreem kan mos geen voordeel vir die land inhou nie.